ໂດຍຕອບສະໜອງຕາມຄຳເຊີນຂອງທ່ານໂຈໂຄ ວີໂດໂດ ປະທານາທິບໍດີອິນໂດເນເຊຍ, ທ່ານຫຼີເຄີ້ສຽງ ນາຍົກລັດຖະມົນຕີຈີນຈະເດີນທາງຢ້ຽມຢາມອິນໂດເນເຊຍຢ່າງເປັນທາງການແຕ່ວັນທີ 6-8 ພຶດສະພານີ້ ແລະ ໃນໄລຍະຢ້ຽມຢາມອິນໂດເນເຊຍ, ທ່ານຫຼີເຄີ້ສຽງ ຈະຢ້ຽມຢາມສຳນັກງານເລຂາອາຊຽນທີ່ຕັ້ງຢູ່ນະຄອນຫຼວງຈາກາຕາ, ເຂົ້າຮ່ວມພິທີເລີ່ມຕົ້ນກິດຈະກຳສະຫຼອງການສ້າງການພົວພັນຄູ່ຮ່ວມຍຸດທະສາດຈີນ-ອາຊຽນຄົບຮອບ 15 ປີ, ແລກປ່ຽນຄວາມເຫັນຢ່າງເລິກເຊິ່ງກັບເລຂາທິການໃຫຍ່ອາຊຽນກ່ຽວກັບສາຍພົວພັນລະຫວ່າງຈີນ-ອາຊຽນ ແລະການຮ່ວມມືລະຫວ່າງພາກພື້ນ. ທ່ານຫວງຊີ່ຫຼຽນ ເອກອັກຄະລັດຖະທູດຈີນປະຈຳອາຊຽນ ໄດ້ໃຫ້ສຳພາດຕໍ່ນັກຂ່າວວິທະຍຸສາກົນແຫ່ງປະເທດຈີນ ຫຼື CRI ວ່າ: ຈີນແລະອາຊຽນຈະເສີມຂະຫຍາຍເນື້ອໃນການຮ່ວມມືທາງຍຸດທະສາດຕື່ມອີກ, ເສີມສ້າງສາຍພົວພັນຄູ່ຮ່ວມຍຸດທະສາດທີ່ມີຄວາມທາດແທ້-ມີຄວາມກ້າວໜ້າຢ່າງຍິ່ງ ແລະ ມີລັກສະນະພາກພື້ນ-ລັກສະນະທົ່ວໂລກຢ່າງຍິ່ງ.
ທ່ານຫວງຊີ່ຫຼຽນ ຊີ້ວ່າ: ປັດຈຸບັນ, ການພົວພັນລະຫວ່າງຈີນ-ອາຊຽນ ໄດ້ພັດທະນາກາຍເປັນໜຶ່ງໃນການພົວພັນທີ່ມີຊີວິດຊີວາ ແລະ ມີເນື້ອໃນສົມບູນທີ່ສຸດໃນການພົວພັນລະຫວ່າງອາຊຽນກັບບັນດາຄູ່ເຈລະຈາ. ໃນຕໍ່ໜ້າ, ຈີນແລະອາຊຽນຈະສຸມໃສ່ເພີ່ມທະວີ ແລະລົງເລິກການຮ່ວມມືໃນ 3 ຂົງເຂດເສົາຄ້ຳ ຄື ການເມືອງ-ຄວາມໝັ້ນຄົງ, ເສດຖະກິດການຄ້າ ແລະ ການແລກປ່ຽນດ້ານວັດທະນະທຳ ເວົ້າໂດຍສັງເຂບແລ້ວ ກໍຄື "ສີ່ຕື່ມອີກ": ໜຶ່ງ, ເສີມຂະຫຍາຍເນື້ອໃນການຮ່ວມມືທາງຍຸດທະສາດຕື່ມອີກ ສ້າງການພົວພັນຄູ່ຮ່ວມຍຸດທະສາດໃຫ້ກ້າວຂຶ້ນສູ່ລະດັບໃໝ່ ສອງ, ເຊື່ອມຈອດຍຸດທະສາດການພັດທະນາຂອງແຕ່ລະຝ່າຍໃຫ້ເຂົ້າສູ່ລວງເລິກຕື່ມອີກ ສ້າງສະຖານະການການຮ່ວມມືແບບຕ່າງຝ່າຍຕ່າງມີຜົນປະໂຫຍດໃຫ້ມີລະດັບສູງກວ່າເກົ່າ ສາມ, ປັບປຸງການແລກປ່ຽນວັດທະນະທຳຕື່ມອີກ ປູກຈິດສຳນຶກກ່ຽວກັບປະຊາຄົມຮ່ວມຊາຕາກຳໃຫ້ເຂົ້າສູ່ຈິດໃຈສ່ວນເລິກຂອງປະຊາຊົນ ແລະສີ່, ຊຸກຍູ້ຂະບວນການເຊື່ອມໂຍງພາກພື້ນຕື່ມອີກ ສ້າງປະຊາຄົມເສດຖະກິດອາຊີຕາເວັນອອກໃຫ້ມີການເຊື່ອມໂຍງກວ່າເກົ່າ.
ອິນໂດເນເຊຍແມ່ນປະເທດປະທານໝູນວຽນປະຈຳປີນີ້ຂອງເຂດເຕີບໂຕພາກຕາເວັນອອກອາຊຽນ ເຂດເຕີບໂຕພາກຕາເວັນອອກອາຊຽນກວມເອົາອິນໂດເນເຊຍ, ມາເລເຊຍ, ຟິລິບປິນ ແລະ ບຣູໄນ. ທ່ານຫວງຊີ່ຫຼຽນ ກ່າວວ່າ: ຈີນຈະຕັ້ງໜ້າຫາລືກົນໄກການຮ່ວມມືກັບເຂດດັ່ງກ່າວ. ຂະນະທີ່ການຮ່ວມມືອະນຸພາກພື້ນເປັນການຕາບຈູນທີ່ສຳຄັນໃຫ້ແກ່ການຮ່ວມມືລະຫວ່າງຈີນ-ອາຊຽນ ເຊິ່ງຈະມີຜົນດີຕໍ່ການເສີມສ້າງເນື້ອໃນການຮ່ວມມືຈີນ-ອາຊຽນໃຫ້ສົມບູນ ແລະ ສ້າງສາຍພົວພັນຄູ່ຮ່ວມຍຸດທະສາດຈີນ-ອາຊຽນໃຫ້ກ້າວຂຶ້ນສູ່ລະດັບໃໝ່.
ທ່ານຫວງຊີ່ຫຼຽນ ຍັງຊີ້ໃຫ້ເຫັນຕື່ມວ່າ: ການຮ່ວມມືຈີນ-ອາຊຽນໄດ້ກາຍເປັນແບບຢ່າງທີ່ປະສົບຜົນສຳເລັດຫຼາຍທີ່ສຸດ ແລະ ມີພະລັງຊີວິດທີ່ສຸດໃນການຮ່ວມມືພາກພື້ນອາຊີປາຊີຟິກ ເຊິ່ງຈະມີຜົນດີຕໍ່ການຮ່ວມປົກປ້ອງເສດຖະກິດໂລກາພິວັດ ແລະການຄ້າເສລີ ພ້ອມທັງຊຸກຍູ້ສົ່ງເສີມການເຊື່ອມໂຍງເສດຖະກິດພາກພື້ນ.